Zásahy hliadok MsP v 5. týždni
	V týždni od 1. februára do 7. februára 2010 preverovali hliadky mestskej polície v hlavnom meste 2127 udalostí. Medzi nimi bolo aj 162 takých, ktoré po overení hliadkami priamo na mieste sa ukázali ako neopodstatnené.
	Opodstatnenými ale na druhej strane boli priestupky vodičov voči pravidlám bezpečnosti a plynulosti v cestnej premávke a takýchto zistili a riešili hliadky mestskej polície 1501. Na miestach vyhradených pre zdravotne postihnutých občanov bez oprávnenia parkovať na nich svoje vozidlá zaparkovali traja vodiči.
	V oblasti porušení pravidiel verejného poriadku riešili hliadky MsP 12 priestupkov. Na telefonáty, v ktorých volajúci poukazovali na prípady rušenia nočného pokoja zasahovali mestskí policajti v priebehu týždňa 24 krát. Majitelia psov štatistiku zásahov doplnili o 17 nových zistení.
	Čistota a poriadok bola neznámym pojmom pre 81 priestupcov. V pešej zóne sa stalo 14 priestupkov a deväť zistení súviselo s nedodržaním stanovených záverečných hodín v reštauračných a kaviarenských zariadeniach.
	Alkoholické nápoje napriek zákazu ich konzumácie na verejných priestranstvách si doprialo 64 ľudí a prípady obťažovania okoloidúcich sa vyskytli 5 krát.
	Na svoje povinnosti pri zabezpečovaní schodnosti chodníkov v zimnom období akosi pozabudlo 59 zodpovedných osôb. Hliadky mestskej polície v sledovanom týždni zistili a riešili aj šesť prípadov nepovoleného spaľovania odpadu.
	Nemalou  mierou týždňovú štatistiku mestskej polície zaplnili aj nezodpovední fajčiari porušujúc zákon na ochranu nefajčiarov na zastávkach mestskej hromadnej dopravy a to 75 krát. Na miestne úrady jednotlivé stanice nahlásili 15 vozidiel vykazujúcich známky autovrakov a kontroly zamerané na taxikárov zistili v ich radoch 37 porušení.
	Najviac priestupkov v sledovanom týždni sa stalo na Fedinovej ulici a to 80. Blokovacie zariadenie si na kolesách svojich vozidiel našlo 618 motoristov a 129 vodičov si po odtiahnuté vozidlá muselo zájsť do areálov príslušných odťahovacích služieb.